Styrelsesrådet

(2000/C 271/10)

STYRELSESRÅDET HAR -

ud fra følgende betragtninger:

Ved enstemmig beslutning af 20. august 1997 vedtog styrelsesrådet Bankens Amsterdam-handlingsprogram som reaktion på Det Europæiske Råds resolution af 16. juni 1997 om vækst og beskæftigelse, ligesom det bl.a. godkendte anvendelsen af indtil 1 mia ECU af Bankens årlige overskud i perioden 1996-1999 til nye finansieringsordninger, herunder ydelse af risikovillig kapital til visse kategorier af virksomheder via egnede formidlere.

På mødet i Køln den 3. og 4. juni 1999 understregede Det Europæiske Råd behovet for et investeringsinitiativ i Europa og efterlyste yderligere impulser til mere beskæftigelse og flere investeringer, herunder en "udbygning af Den Europæiske Investeringsbanks aktiviteter", ligesom det specielt opfordrede Banken til at "stille yderligere 1 mia. EUR til rådighed for finansiering af risikovillig kapital til små og mellemstore virksomheder med henblik på investeringer i højteknologi i tidsrummet 2000-2003".

Det Europæiske Råd udtrykte på mødet i Lissabon den 23. og 24. marts 2000 sin tilfredshed med det bidrag, som Banken er rede til at yde bl.a. på de områder, der er omfattet af innovation 2000-initiativet, og opfordrede specielt Banken til at iværksætte sine planer om at stille endnu 1 mia. EUR af sit overskud til rådighed for venturekapitalforretninger til fordel for mindre og mellemstore virksomheder i de næste tre år.

Disse opfordringer er en erkendelse af det fortsatte behov for Bankens ydelse af venturekapital til mindre og mellemstore virksomheder.

I sin beslutning af 20. august 1997 understregede styrelsesrådet, at venturekapitalinvesteringer, der er forbundet med særlige risici, ikke er en del af Bankens vedtægtsmæssige aktivitet, men at disse finansieringsformer - herunder især ydelsen af venturekapital til visse kategorier af mindre og mellemstore virksomheder - udgør et egnet supplement til Bankens klassiske aktiviteter og et passende bidrag til virkeliggørelsen af målene i Det Europæiske Råds resolution, samt at overskydende midler af Bankens overskud på passende vis kan anvendes til udvidelse af Bankens finansieringsformer på en måde, der er forenelig med dens formål.

Disse betragtninger forbliver gyldige, og Bankens reserver overstiger fortsat det niveau, der kan anses for nødvendigt som grundlag for Bankens klassiske långivningsaktivitet.

Det er derfor hensigtsmæssigt fortsat at anvende overskydende midler af Bankens årlige overskud til finansieringsordninger, der sigter mod at stille venturekapital til rådighed for mindre og mellemstore virksomheder, inden for de rammer, som er fastlagt i den nævnte beslutning af 1997.

Venturekapitalforretningerne og de dermed forbundne mandater ifølge nedenstående beslutning skal godkendes af bestyrelsen i overensstemmelse med Bankens normale procedurer -

TRUFFET FØLGENDE BESLUTNING:

1) Banken tilslutter sig Det Europæiske Råds resolutioner af 4. juni 1999 samt 23. og 24. marts 2000, hvori den opfordres til at stille yderligere 1 mia. EUR til rådighed for venturekapitalfinansiering af højteknologiske investeringer, der gennemføres af mindre og mellemstore virksomheder.

2) Indtil 1 mia. EUR af Bankens årlige overskud i årene 1999-2002 kan - i det omfang disse midler overstiger de vedtægtsmæssige krav om reserver - anvendes til finansiering af sunde projekter i Fællesskabets interesse via ordninger, der udvider Bankens finansieringsmuligheder gennem ydelse af venturekapital til visse kategorier af virksomheder via egnede formidlere, men uden tilskud af enhver form. Den første overførsel til disse formål fra årsoverskuddet for 1999 fastsættes til 500 mio. EUR. Størrelsen af de følgende overførsler fra eventuelle overskud i perioden 2000-2002 fastsættes årlig af styrelsesrådet på forslag fra bestyrelsen i forbindelse med godkendelsen af Bankens balance og resultatopgørelse.

3) De i punkt 2 nævnte forretninger skal overholde de generelle principper, der fremgår af bilaget til styrelsesrådets beslutning af 20. august 1997, og de retningslinjer, som bestyrelsen har fastlagt eller vil fastlægge.

4) Under anvendelse af Bankens normale procedurer vedtager bestyrelsen efter eget skøn og på forslag fra direktionen yderligere retningslinjer om vilkårene for de i punkt 2 nævnte forretninger.